## La Generalitat i la Universitat de València presenten dos estudis sobre el despoblament en la Comunitat Valenciana

*** Els informes analitzen 192 municipis de 12 comarques afectades pel despoblament i arrepleguen els desafiaments als quals s’enfronten
* Els estudis han sigut elaborats per especialistes de les cinc universitats públiques valencianes i de diferents àmbits per a oferir una base rigorosa en el disseny de polítiques públiques eficaces**

El director general d’Administració Local, José Antonio Redorat, i la rectora de la Universitat de València, Mavi Mestre, han presentat dos volums fonamentals per a comprendre el fenomen del despoblament en la Comunitat Valenciana.

El director general d’Administració Local ha afirmat que “estos estudis valoren el patrimoni que, des dels seus inicis, forma part de la idiosincràsia dels nostres municipis. L’arrelament i la identitat local són elements essencials per a entendre la riquesa cultural de la Comunitat Valenciana”.

Així mateix, Redorat ha destacat que “la lluita contra el despoblament requerix coneixement, planificació i compromís institucional. Estes anàlisis ens oferixen una base rigorosa per a dissenyar polítiques públiques que responguen a les necessitats reals del territori”.

Les obres, titulades ‘El despoblament en la Comunitat Valenciana. Caracterització. València i Alacant’ i ‘La despoblació en la Comunitat Valenciana. Caracterització. Castelló’, analitzen en profunditat la situació de 192 municipis de la Comunitat Valenciana distribuïts en 12 comarques, afectats tots per processos de despoblació.

La presentació ha comptat amb la participació de la rectora de la Universitat de València, Mavi Mestre, que ha reafirmat el compromís de la institució amb la investigació científica i la col·laboració institucional. En este sentit, ha assegurat que la transferència del coneixement i la seua aplicació en el territori “són pilars fonamentals de la nostra missió com a universitat pública”.

**Radiografia del territori**

Els estudis són el resultat d’un treball col·laboratiu que ha reunit una trentena d’autors procedents de les cinc universitats públiques valencianes, així com representants d’ajuntaments, mitjans de comunicació i entitats públiques.

L’enfocament comarcal permet entendre les particularitats de cada territori, des dels Ports a Castelló fins a la muntanya alacantina, revelant processos similars, però amb diferències sensibles, que configuren paisatges únics i irrepetibles.

Les anàlisis revelen que estos municipis, encara que rics en patrimoni natural i cultural, s’enfronten a desafiaments com l’envelliment poblacional, la pèrdua de servicis públics, la baixa densitat demogràfica i una elevada vulnerabilitat socioeconòmica. L’índex d’envelliment en estes zones és d’un 285 %, enfront del 138 % de la mitjana autonòmica.

Amb esta iniciativa, la Generalitat Valenciana i la Universitat de València reforcen el seu compromís amb la investigació aplicada i la divulgació al servici del territori. Els estudis presentats no només visibilitzen el problema del despoblament, sinó que oferixen ferramentes concretes per a orientar polítiques públiques eficaces, adaptades a les realitats locals i amb impacte directe en la millora de la qualitat de vida dels municipis afectats.

Fecha: 05/09/2025